Sophie Løhde (V), 2010-04-08:
Det er helt urimeligt at forlange, at et parti skal finansiere alle sine forslag.
Sådan forklarede finansordføreren fra Socialistisk Folkeparti, hr. Ole Sohn, da han i Politiken blev bedt om at redegøre for, hvorfor partiet ikke havde afsat penge til miljøet i et af deres finanslovudspil.
Med behandlingen af dagens forslag fra folkesocialisterne må man så sandelig konstatere, at synspunktet endnu en gang fra folkesocialisterne er fuldt dækkende som en forklaring af, hvad partiets såkaldte økonomiske ansvarlighed går ud på i praksis.
Denne gang er det ikke folkesocialisternes kemikaliepolitik og vandmiljøplaner, som der ikke er afsat en eneste krone til, eller for den sags skyld et af de mange andre ufinansierede forslag, som partiet fremsætter her i Folketingssalen.
Nej, denne gang er det de pendlende studerende, som på landets videregående uddannelser må skyde en hvid pil efter folkesocialisternes flotte løfter.
Socialistisk Folkeparti foreslår, at man fjerner det maksimumsbeløb, der i dag kan ydes i rabat til studerende ved de videregående uddannelser til transport med kollektiv trafik.
Ja tak, det lyder jo alt sammen meget dejligt, og man skynder sig derfor at læse videre i bemærkningerne.
Forslaget vurderes at koste 6,7 mio. kr. om året, men ifølge Undervisningsministeriet må det antages, at merudgiften forventes at blive større end anført.
Det fremgår i øvrigt også af det svar, som ordføreren selv var så venlig at referere til tidligere i dag.
O.k., forslaget koster altså mere end de 6,7 mio. kr., ikke bare en gang, men hvert eneste år ud i fremtiden, og herefter er det så, at man sådan begynder at lede efter finansieringen i folkesocialisternes forslag.
Her må man desværre ikke bare lede ganske længe, man må også lede forgæves.
Finansiering er strengt taget det eneste, man ikke har orket at tage højde for
Det må da siges at være et godt eksempel på folkesocialisternes privilegium om at kunne love guld og grønne skove uden at kunne betale for det.
I hvert fald skal man tilsyneladende være folkesocialist for at kunne se logikken i, at det er meget urimeligt, at der i dag er et maksimum på den rabat, der ydes, og at et parti skal anvise finansiering for sine forslag.
I den virkelige verden hænger det ganske enkelt ikke sammen.
Måske netop derfor er det nærmeste, man kommer noget, der bare sådan antydningsvis lugter af SF's holdning til finansiering af forslaget, at det fremgår af bemærkningerne, og jeg citerer: Udgiften må dog i alle tilfælde antages at være begrænset.
Nu kan jeg i dag selvfølgelig kun tale på vegne af Venstre, men hos os er det i hvert fald sådan, at udgifter i millionklassen ikke ligefrem udgør det, som vi normalt betegner som en begrænset udgift.
I modsætning hertil koncentrerer vi os i Venstre om alternativer, der også er økonomisk bæredygtige, og derfor vil regeringen, som ministeren også redegjorde for i sin tale, som opfølgning på sit arbejdsprogram igangsætte en kortlægning af overvejelser, af vilkår og satser i de eksisterende statslige befordringsordninger på undervisningsområdet og dermed også i forhold til befordringsordningen for de studerende på de videregående uddannelser.
Jeg skal på den baggrund meddele, at vi i Venstre ikke kan støtte det fremsatte forslag.